TPC โดดเด่น ปี 58 กำไรเพิ่มเป็น 2,261.46 ลบ.โต 166.25%
TPC โดดเด่น ปี 58 กำไรเพิ่มเป็น 2,261.46 ลบ.โต 166.25% 
26 ม.ค. 2559

บริษัท ไทยพลาสติกและเคมีภัณฑ์ จำกัด (มหาชน) หรือ TPC และรวมของบริษัทย่อย แจ้งผลการดำเนินงานประจำปี 2558 สิ้นสุด   31 ธันวาคม มีกำไรสุทธิ 2,261.46 ล้านบาท หรือกำไรสุทธิต่อหุ้น 2.58 บาท เพิ่มขึ้น 166.25% เทียบกับช่วงเดียวกันของปีก่อนมีกำไรสุทธิ 849.37 ล้านบาท หรือกำไรสุทธิต่อหุ้น 0.97 บาท
โดยบริษัทและบริษัทย่อยมีกำไรสุทธิในปี 58 ที่ระดับ 2,261 ล้านบาท เพิ่มขึ้น 166% จากปีก่อนหน้า แม้ว่าจะมีรายได้จากการขายและการให้บริการรวมลดลง 7% มาที่ระดับ 29,578 ล้านบาทก็ตาม จากราคาขายที่ลดลง ขณะที่ปริมาณขายเพิ่มขึ้นเล็กน้อย แต่กำไรในปีที่ผ่านมายังคงเพิ่มขึ้น เนื่องจากราคาวัตถุดิบหลักที่ปรับตัวลดลงตามราคาน้ำมันดิบอย่างต่อเนื่องในปี 58 ส่งผลให้บริษัทมีส่วนต่าง (สเปรด) ของราคาขายกับราคาวัตถุดิบหลักที่เพิ่มขึ้น ประกอบกับบริษัทมีรายได้เงินปันผลจากเงินลงทุนในบริษัทอื่นที่เพิ่มขึ้นด้วย
สำหรับตลาดพีวีซีโดยรวมในปีที่ผ่านมาราคาต่ำกว่าปีก่อนหน้า เนื่องจากราคาน้ำมันปรับตัวลดลงอย่างต่อเนื่อง ส่งผลให้ราคาพีวีซีเฉลี่ยอยู่ที่ 818 เหรียญสหรัฐ/ตัน ต่ำกว่าปีก่อนหน้า 214 เหรียญสหรัฐ/ตัน ขณะที่ราคาเอทิลีนเฉลี่ยอยู่ที่ 1,104 เหรียญสหรัฐ/ตัน ลดลง 335 เหรียญสหรัฐ/ตัน และราคาอีดีซี ลดลงจาก 460 เหรียญสหรัฐ/ตัน เป็น 282 เหรียญสหรัฐ/ตัน เนื่องจากราคาน้ำมันที่ลดลง ส่งผลให้ส่วนต่างราคาพีวีซี-อีดีซี-เอทิลีน อยู่ที่ 333 เหรียญสหรัฐ/ตัน เพิ่มขึ้น 10 เหรียญสหรัฐ/ตันเมื่อเทียบกับปี 57
ขณะที่ปริมาณการขายพีวีซีในประเทศ เพิ่มขึ้น 4% แต่ปริมาณการขายพีวีซีในต่างประเทศลดลง 2% เนื่องจากอุปสงค์ภายในประเทศเพิ่มขึ้นจากโครงการชลประทาน ทำให้มีพีวีซีส่งออกในจำนวนที่น้อยลง
สำหรับสินทรัพย์รวมของบริษัทและบริษัทย่อย อยู่ที่ 24,362 ล้านบาท เพิ่มขึ้น 387 ล้านบาทจากปลายปี 57 ซึ่งส่วนใหญ่เกิดจากที่ดิน อาคาร อุปกรณ์ที่เพิ่มขึ้น ขณะที่ปริมาณและต้นทุนของสินค้าคงเหลือลดลง